Omfattende rapport til Europa-Parlamentet og Rådet om anvendelsen af EU-garantien under Den Europæiske Fond for Strategiske Investeringer (EFSI) og funktionen af garantifonden under Den Europæiske Fond for Strategiske Investeringer (EFSI)

4.5. Vurdering af målsatsens tilstrækkelighed og af garantifondens størrelse

5. Konklusioner



1. Indledning

Den Europæiske Fond for Strategiske Investeringer (EFSI) blev oprettet i 2015 sammen med Det Europæiske Centrum for Investeringsrådgivning (EIAH) og Den Europæiske Portal for Investeringsprojekter (EIPP) i henhold til Europa-Parlamentets og Rådets forordning (EU) 2015/1017 af 25. juni 2015 om ændring af forordning (EU) nr. 1291/2013 og (EU) nr. 1316/2013 (EFSI-forordningen) med det formål at kickstarte investeringer i Unionen gennem mobilisering af privatfinansiering. Aftalen om forvaltning af EFSI og om indrømmelse af EU-garantien (EFSI-aftalen) blev underskrevet af Kommissionen og Den Europæiske Investeringsbank (EIB) den 22. juli 2015.

EFSI-aftalen er ændret og fornyet flere gange:

§Den første ændring og fornyelse af EFSI-aftalen blev undertegnet den 21. juli 2016, og der blev tilføjet yderligere to produkter under SMV-vinduet: SMV-vinduets egenkapitalprodukt og EaSI's forbedring af garantien.

§Den anden ændring og fornyelse af EFSI-aftalen blev undertegnet den 21. november 2017, hvorved de tre garantiprodukter under SMV-vinduet blev konverteret fra en midlertidig forbedring (fremrykning) til en permanent (supplerende) forbedringsstruktur, og tilføjede et nyt produkt under SMV-vinduet: forbedring af garantifaciliteten for de kulturelle og kreative sektorer.

§I 2017 blev EFSI-forordningen ændret ved Europa-Parlamentets og Rådets forordning (EU) 2017/2396 af 13. december 2017 om ændring af forordning (EU) nr. 1316/2013 og (EU) 2015/1017, for så vidt angår forlængelse af EFSI og indførelse af tekniske forbedringer i fonden og i EIAH (EFSI 2.0-forordningen). EFSI 2.0-forordningen øgede bl.a. størrelsen af EU-garantien og justerede målsatsen for midlerne. En tredje ændring og fornyelse af EFSI-aftalen blev underskrevet den 9. marts 2018 for at afspejle EFSI 2.0-forordningen.

§Den fjerde ændring og fornyelse af EFSI-aftalen blev undertegnet den 20. december 2018 for at øge EFSI's bidrag til eksisterende produkter under SMV-vinduet og tilføje yderligere to produkter under SMV-vinduet (EFSI-kombinationsproduktet og EFSI's private kreditter for SMV-produkter).

§Den femte ændring og fornyelse af EFSI-aftalen blev undertegnet den 27. marts 2020 for bl.a. at øge EFSI-bidraget til de eksisterende produkter under SMV-vinduet og tilføje to nye produkter under SMV-vinduet (europæisk foranstaltning vedrørende opskalering af risikokapital (European Scale-up Action for Risk Capital — ESCALAR) og færdigheder og uddannelse (Skills and Education — S&E).

§Som en reaktion på de økonomiske konsekvenser af covid-19-virusset blev den sjette ændring og fornyelse af EFSI-aftalen undertegnet den 27. april 2020 med henblik på at omfordele ressourcer fra egenkapitalporteføljen — nationale erhvervsfremmende banker under infrastruktur- og innovationsfeltet samt visse eksisterende produkter under SMV-vinduet for at støtte driftskapitallån til virksomheder, der var påvirket af covid-19.

I den forbindelse blev den EU-garanti, der er afsat til forbedring af Cosmes lånegarantifacilitet, øget til 1 484 mio. EUR, og EU-garantien afsat til InnovFin SMV-garantifaciliteten blev øget til 1 400 mio. EUR.

Artikel 18, stk. 3, litra b), i EFSI-forordningen bestemmer, at Kommissionen senest den 30. juni 2018 og derefter hvert tredje år offentliggør en omfattende rapport om anvendelsen af EU-garantien og garantifondens funktion.

EFSI-forpligtelsesperioden sluttede den 31. december 2020. Undertegnelser af allerede godkendte EFSI-transaktioner kan finde sted indtil den 31. december 2022, mens den operationelle overvågning vil fortsætte indtil tilbagebetalingen af alle finansierings- og investeringstransaktioner, der støttes af EU-garantien.

Skæringsdatoen for alle de tal, der er anvendt i denne rapport, er den 31. december 2020.

2. EU-garantien

Unionen giver EIB en ubetinget og uigenkaldelig anfordringsgaranti for finansierings- og investeringstransaktioner under EFSI. Ved at give EIB en større risikobærende kapacitet giver EU-garantien mulighed for en stigning i omfanget af projekter med højere risiko, der støttes af EIB's finansierings- og investeringstransaktioner under infrastruktur- og innovationsfeltet, og bidrager som et resultat heraf med at afhjælpe markedssvigt og suboptimale investeringssituationer. EU-garantien giver også mulighed for en større udlånsvolumen og for, at et større antal virksomheder kan være omfattet af SMV-vinduet under Den Europæiske Investeringsfond (EIF), og letter dermed adgangen til finansiering for små og mellemstore virksomheder og små midcapselskaber.

En del af de samlede EFSI-transaktioner er omfattet af EU-garantien, mens en del gennemføres af EIB på egen risiko. Den oprindelige bevilling for EU-garantien var 16 mia. EUR fra EU's budget, suppleret med et beløb på 5 mia. EUR af EIB's egne midler. Disse beløb blev forhøjet til henholdsvis 26 mia. EUR og 7,5 mia. EUR i henhold til EFSI 2.0-forordningen.